বইমেলায় সতর্কতার খামতি বিক্ষিপ্ত ভাবে আগেই নজরে পড়েছিল পুলিশ-প্রশাসনের। মেলায় নিয়ম ভাঙার বিরুদ্ধে পুলিশি অভিযান চলতে চলতেই ঘটে গেল অঘটন। শনিবার সকালে মেলার মাঠে আগুন লাগল একটি খাবারের দোকানে। মেলা শুরুর আগে, সকাল সাড়ে ন’টায় নয়া পার্কিং লটের দিকে একটি ভেলপুরির দোকানে আগুন লাগলেও তা ছড়ায়নি। দমকলের চারটি ইঞ্জিন আগুন নেভায়। কিন্তু ওইটুকু সময়ে ছড়ানো আতঙ্ক ১৯৯৭-র কলকাতা ময়দানে বইমেলা পুড়ে খাক হয়ে যাওয়ার স্মৃতি অনেকের মধ্যে উস্কে দিয়েছে। মেলা চলাকালীন এই কাণ্ড হলে কী হত, ভেবেই কপালে ভাঁজ পুলিশকর্তাদের। লালবাজারের এক শীর্ষ অফিসার বলেন, ‘‘আগুনের খবরে মেলার অন্য প্রান্তে শুধু ভয় থেকেই ঠেলাঠেলিতে বিপদ হতে পারে।’’ বইমেলা শেষ হচ্ছে ৭ ফেব্রুয়ারি। বাকি দিনগুলো যাতে নির্বিঘ্নে কাটে, তাই উদ্যোক্তা পাবলিশার্স অ্যান্ড বুকসেলার্স গিল্ড-এর কর্তাদের সঙ্গে দফায় দফায় কথা বলেন তাঁরা। এক পুলিশকর্তা জানান, নিয়ম অনুযায়ী মেলার মাঠে আগুনে রান্না করা যায় না। মাইক্রোওয়েভ বা ইন্ডাকশন ব্যবহারই নিয়ম। কিন্তু গত কয়েক দিনে কিছু গ্যাস সিলিন্ডার মেলা প্রাঙ্গণ থেকে পুলিশ উদ্ধার করেছে। শুক্রবার রাতেই দু’টি গ্যাস সিলিন্ডার উদ্ধার হয়েছিল। দমকলের অনুমান, শর্ট সার্কিটের জেরেই আগুন। ভেলপুরির দোকানটিতে ‘ইন্ডাকশন’ ব্যবহার করা হয়। তবে পুলিশের একাংশের দাবি, দোকানটিতে রাতভর আলো নেভানো হয়নি, এটা বেসরকারি নিরাপত্তারক্ষীদের নজরে এলে আগুন লাগত না বলে তাঁদের মত। প্রশাসন-কর্তাদের একাংশের বক্তব্য, মেলায় একটি ফুডকোর্ট আছে। তার বাইরে এত খাবারের দোকান না-থাকলে দুর্ঘটনার ঝুঁকি আরও কমানো যেত। গিল্ড-এর সাধারণ সম্পাদক ত্রিদিব চট্টোপাধ্যায় অবশ্য বলছেন, সব খাবারের দোকান মিলন মেলা প্রাঙ্গণের ভারপ্রাপ্ত শিল্প দফতরের আধিকারিকদের পরামর্শ মাফিক বসানো হয়েছে। তা ছাড়া, মেলা প্রাঙ্গণ অনেকটা জায়গা জুড়ে। ফুডকোর্ট তার এক কোনায়। ক্লান্ত বইপিপাপসুদের জন্য বিক্ষিপ্ত ভাবে চা-খাবারের ব্যবস্থা রাখা তাই জরুরি। ত্রিদিববাবু জানান, গত বার ৩০টি খাবারের দোকান ছিল, এ বার তা কমিয়ে ২৭টি করা হয়েছে।